Jaguar XJS

Jaguar XJ-S (neskôr Jaguar XJS) je luxusný automobil typu Grand tourer vyrábaný anglickým výrobcom Jaguar Cars v rokoch 1975 až 1996.
XJ-S I. séria (19751981).
Model XJ-S bol uvedený na trh v septembri 1975 ako kupé s benzínovým motorom 5,3 V12, ktorý ponúkal možnosť voľby medzi manuálnou (4-stupňovou) a automatickou (3-stupňovou) prevodovkou, od manuálnej prevodovky sa však rýchlo upustilo. V čase ropnej krízy v 2. polovici 70. rokov, bolo uvedenie modelu kategórie grand tourer s motorom V12 neobvyklé. V tom čase používali motor V12 iba talianski výrobcovia luxusných športových vozidiel, ako napríklad Lamborghini alebo Ferrari. Hodnoty modelu XJ-S boli porovnateľné: zrýchlenie z 0 na 97 km/h za 7,8s a maximálna rýchlosť 229 km/h.
XJ-S II. séria (19811991).
Po obchodnom neúspechu v 2. polovici 70. rokov bola v roku 1981 uvedená modernizovaná verzia, ktorá priniesla decentné zmeny exteriéru, luxusnejší interiér s bohatým dreveným obložením, nové prvky komfortnej výbavy, zlepšenie kvality spracovania a najmä zvýšenie výkonu motora za zníženia spotreby paliva, za ktorú bol model XJ-S najviac kritizovaný. Modernizovaná verzia V12 H.E. poskytovala zrýchlenie z 0 na 97 km/h za 6,9s a dosahovala najvyššiu rýchlosť až 240 km/h.
XJ-SC a 3,6.
V roku 1983 bola predstavená otvorená verzia založená na modeli XJ-S s názvom Jaguar XJ-SC (C ako "cabriolet" (angl.)). Typický vzhľad modelu XJ-SC reprezentoval ochranný oblúk, ktorý bol použitý na vystuženie karosérie. Jednotlivé strešné panely sa dali premiestniť do batožinového priestoru ako u vozov so strechou typu targa (napr. Porsche 911). Model XJ-SC bol k dispozícii len v dvojsedadlovom prevedení. V roku 1983 debutoval pod kapotou Jaguaru XJ-SC nový šesťvalcový celohliníkový motor s objemom 3,6 litra označovaný AJ 6. Šesťvalec s dvoma vačkovými hriadeľmi a 24 ventilmi poskytoval výkon 221 koní (165 kW), bol predovšetkým úspornejší ako motor V12 H.E. Spočiatku bol v ponuke len s manuálnou prevodovkou, k šesťvalcu bolo možné zaobstarať (štvorstupňovú) automatickú prevodovku až od roku 1987. Od roku 1985 bol k dispozícii model XJ-SC aj s motorom 5,3 V12 H.E.
XJ-S Convertible.
Pre rok 1988 bol namiesto modelu XJ-SC predstavený plnohodnotný kabriolet s názvom Jaguar XJ-S Convertible. Celá tretina karosérie bola oproti východiskovému coupé zmenená, aby bola zaistená jej dostatočná tuhosť a bezpečnosť. Tento model bol predávaný výlučne s motorom V12.
XJS III. séria (19911996).
Po prevzatí automobilky koncernom Ford a zamietnutí výroby nového modelu, ktorý mal predstavovať nástupcu XJ-S, došlo k rozhodnutiu o ďalšej modernizácii v tom čase už zastaralého vozidla. V roku 1991 bola predstavená inovovaná verzia pod zjednodušeným názvom XJS. Najvýraznejšie sa od svojho predchodcu odlišovala riešením zadnej časti s novými zadnými svetlami, ktoré spolu s poznávacou značkou tvorili jeden blok tiahnuci sa po celej šírke auta. Výrobca taktiež zväčšil plochu skla zadného bočného okna na úkor ikonických bočných panelov, otvor do kabíny sa však nezmenil. Zmeny sa uskutočnili aj v interiéri, najväčšou bola prístrojová doska z kvalitnejších materiálov a nový prístrojový panel.
4,0 a 6,0.
Zmeny sa uskutočnili aj pod kapotou, objem menšieho z dvojice motorov, 3,6 litrového šesťvalca AJ6 bol zväčšený na rovné 4 litre, výkon sa zmenil len minimálne. Na prelome rokov 1992 a 1993 došlo k zväčšeniu objemu aj pri väčšom motore, motorizáciu 5,3 V12 nahradila nová 6,0 V12, ktorá bola k dispozícii výlučne s novou štvorstupňovou automatickou prevodovkou.
Facelift (1993).
Dizajn vozidla s hranatými nelakovanými plastovými nárazníkmi, ktoré boli v móde v 80. rokoch, už značne zostarol, čo sa odrážalo aj na nízkych predajných číslach. Pre modelový rok 1994 prešiel model XJS ďalšou modernizáciou, ktorá je na prvý pohľad rozoznateľná vďaka novým zaobleným lakovaným plastovým nárazníkom, ktoré sú dizajnovo integrované do karosérie. Po uvedení nového sedanu XJ (X300) v lete 1994 bol starý šesťvalcový motor AJ6 nahradený novším typom AJ16, ktorý je charakteristický najmä svojim krytom z horčíkovej zliatiny. V takomto prevedení sa bez väčších zmien vyrábal Jaguar XJS až do leta 1996, kedy bol nahradený novým modelom XK8 (X100).